ammarxix/crawl-mufti_wilayah huggingface dataset:
Soalan: Pada umur berapakah seorang kanak-kanak itu perlu didik supaya berpuasa?   Jawapan: Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.   Puasa dan kanak-kanak Para ulama bersepakat bahawa kanak-kanak yang belum baligh tidak diwajibkan berpuasa, berdasarkan hadith yang  menyebut bahawa tidak terdapatnya taklif dan tanggungjawab ke atas seorang kanak-kanak sehinggalah dia baligh. Saidina Ali bin Abi Tolib meriwayatkan bahawa Rasulullah SAW bersabda: رُفِعَ الْقَلَمُ عَنْ ثَلاَثَةٍ عَنِ الصَّبِيِّ حَتَّى يَبْلُغَ وَعَنِ النَّائِمِ حَتَّى يَسْتَيْقِظَ وَعَنِ الْمَعْتُوهِ حَتَّى يَبْرَأَ Maksudnya: Terdapat tiga golongan yang amalan mereka tidak dicatat: seorang kanak-kanak sehinggalah dia baligh, orang yang tidur sehinggalah dia terjaga dan seorang yang hilang akalnya sehinggalah dia kembali waras. Sunan Abi Dawud (4402) Namun, jika seorang kanak-kanak yang telah mumayyiz itu berpuasa, maka hukumnya adalah sah. Kata Imam al-Qalyubi: (وَالْعَقْلُ) أَيْ التَّمْيِيزُ فَيَصِحُّ صَوْمُ الْمُمَيِّزِ Maksudnya: (Dan salah satu syarat sah puasa itu) ialah beraqal, dalam erti kata tamyiz, iaitu mampu membezakan antara baik dan buruk; maka sah puasa seorang kanak-kanak yang sudah mumayyiz. (Rujuk Hasyiyata al-Qalyubi wa ‘Umairah 2/76) Timbul pula persoalan, pada umur berapakah seorang kanak-kanak itu perlu diajar dan dididik untuk berpuasa? Menurut Imam Zainuddin Ahmad al-Malibari dan Syeikh Dr. Muhammad Hassan Hito, ibu bapa atau wali perlu menyuruh kanak-kanak untuk berpuasa seawall umur tujuh tahun, dan mendidiknya dengan ‘pukulan kecil’ yang tidak menyakitkan ketika dia berumur sepuluh tahun jika dia engggan. Hal ini diqiyaskan dengan hadith suruhan mendidik anak-anak untuk solat: مُرُوا الصَّبِيَّ بِالصَّلاَةِ إِذَا بَلَغَ سَبْعَ سِنِينَ وَإِذَا بَلَغَ عَشْرَ سِنِينَ فَاضْرِبُوهُ عَلَيْهَا Maksudnya: Ajarilah kanak-kanak untuk solat setelah dia berusia tujuh tahun, dan apabila dia berumur sepuluh tahun, pukullah dia (dengan pukulan yang tidak menyakitkan dan melukakan dengan tujuan untuk mendidik). Sunan Abi Dawud (494) (Rujuk Fath al-Mu’in bi Syarh Qurrah al-‘Ain bi Muhimmat al-Din, hlm. 38 dan Fiqh al-Siyam hlm. 23) Namun, ibu bapa atau wali hendaklah memastikan puasa itu tidak menyebabkan kemudaratan kepada kanak-kanak tersebut, dan menilai sejauh mana kemampuan mereka untuk meneruskan puasa.   Kesimpulan Tuntasnya kami nyatakan bahawa ibu bapa atau wali perlu mengajar dan menyuruh anak-anak supaya berpuasa seawal umur tujuh tahun, dan mendidik dengan pukulan yang ringan ketika dia berumur sepuluh tahun jika dia enggan. Hukum ini diqiyaskan dengan hadith mendidik anak-anak untuk solat yang dinyatakan di atas. Wallahu a’lam.   Disediakan oleh, Unit Buhuth, Pejabat Mufti Wilayah Persekutuan
Soalan Assalamualaikum, saya tahu bahawa tidak boleh menjadikan daging korban sebagai upah kepada penyembelih. Namun, timbul persoalan bagaimana pula jika penganjur memberikan sagu hati atau upah dalam bentuk wang kepada penyembelih ini? Mohon pencerahan.   Jawapan Ringkas Hukum memberi upah atau saguhati dalam bentuk wang kepada penyembelih adalah diharuskan dengan syarat wang tersebut dibayar daripada duit penganjur sendiri.   Huraian Jawapan Seorang penyembelih haiwan korban dilarangan untuk mengambil upah daripada bahagian haiwan korban. Dapat dilihat melalui hadis yang diriwayatkan oleh Abdurrahman bin Abi Laila bahawa Saidina Ali berkata: ‌أَمَرَنِي ‌رَسُولُ ‌اللهِ ‌صَلَّى ‌اللهُ ‌عَلَيْهِ ‌وَسَلَّمَ ‌أَنْ ‌أَقُومَ ‌عَلَى ‌بُدْنِهِ، وَأَنْ أَتَصَدَّقَ بِلَحْمِهَا وَجُلُودِهَا وَأَجِلَّتِهَا، وَأَنْ لَا أُعْطِيَ الْجَزَّارَ مِنْهَا، قَالَ: نَحْنُ نُعْطِيهِ مِنْ عِنْدِنَا Maksudnya: “Aku disuruh Rasulullah SAW mengurus penyembelihan haiwan korban, menyedekahkan daging dan kulitnya, serta mengurus segala sesuatu yang berhubungan dengan kesempurnaan korban. Dan aku dilarang supaya tidak memberi upah kepada penyembelih daripadanya (haiwan korban). Maka untuk upahnya kami ambilkan dari wang kami sendiri.” Riwayat Muslim (1317)   Oleh itu, hadis di atas menjadi dalil kepada haram untuk seorang penyembelih mengambil upah daripada haiwan korban tersebut. Namun begitu, upah atau saguhati  boleh diberikan kepada penyembelih dengan syarat mesti daripada harta penganjur atau orang yang melakukan korban sendiri. (Rujuk Ma’alim al-Sunan 158/2; al-Minhaj Syarh Sahih Muslim 65/9)   Pihak masjid atau penganjur juga boleh menetapkan harga korban termasuk kos pengurusan yang munasabah kepada mereka yang menyertai ibadah korban di sesuatu tempat. Kos pengurusan itu boleh diperuntukkan sebahagiannya kepada tukang sembelih kerana menggunakan kepakarannya dalam urusan tersebut. Begitu juga kos-kos yang perlu ditanggung oleh penyembelih seperti kos pengangkutan dan masa yang telah diperuntukkan. Rujuk juga artikel kami yang lepas dalam IRSYAD AL-FATWA HAJI DAN KORBAN SIRI 16: HUKUM MEMBERIKAN DAGING KORBAN SEBAGAI UPAH PENYEMBELIH   Kesimpulan Hukum memberi upah atau saguhati dalam bentuk wang kepada penyembelih adalah diharuskan dengan syarat wang tersebut dibayar daripada duit penganjur sendiri.   Wallahualam.
Your Privacy Halaman ini menerangkan dasar privasi yang merangkumi penggunaan dan perlindungan maklumat yang dikemukakan oleh pengunjung. Sekiranya anda membuat transaksi atau menghantar e-mel yang mengandungi maklumat peribadi, maklumat ini mungkin akan dikongsi bersama dengan agensi awam lain untuk membantu penyediaan perkhidmatan yang lebih berkesan dan efektif. Contohnya seperti di dalam menyelesaikan aduan yang memerlukan maklum balas dari agensi-agensi lain. Collected Information Tiada maklumat peribadi akan dikumpul semasa anda melayari laman web ini kecuali maklumat yang dikemukakan oleh anda melalui e-mel. What will happen if I clicked on links directed to other websites? Laman web ini mempunyai pautan ke laman web lain. Dasar privasi ini hanya terpakai untuk laman web ini sahaja. Perlu diingatkan bahawa laman web yang terdapat dalam pautan mungkin mempunyai dasar privasi yang berbeza dan pengunjung dinasihatkan supaya meneliti dan memahami dasar privasi bagi setiap laman web yang dilayari. Policy Amendment Sekiranya dasar privasi ini dipinda, pindaan akan dikemas kini di halaman ini. Dengan sering melayari halaman ini, anda akan dikemas kini dengan maklumat yang dikumpul, cara ia digunakan dan dalam keadaan tertentu, bagaimana maklumat dikongsi bersama pihak yang lain.
Soalan: Apakah terdapat larangan daripada Nabi SAW ketika berdoa?   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Kita sebagai seorang yang beriman perlulah sentiasa berdoa kepada Allah SWT kerana insan ini sifatnya lemah dan sentiasa mengharapkan kepada sang Penciptanya dalam setiap keadaan dan masa. Justeru itu, banyak doa-doa yang diajar oleh Rasulullah SAW kepada kita untuk digunakan dalam kehidupan seharian kita. Allah SWT juga menyeru kita agar sentiasa berdoa kepada-Nya melalui firman-Nya:   وَقَالَ رَبُّكُمُ ادْعُونِي أَسْتَجِبْ لَكُمْ al-Ghafir: 60 Maksudnya: “Dan Tuhan kamu berfirman: Berdoalah kamu kepada-Ku, nescaya Aku perkenankan doa (permohonan) kamu.”   Berdasarkan kepada soalan di atas, terdapat sebuah hadith yang menceritakan berkaitan larangan Nabi SAW ketika berdoa kepada Allah SWT iaitu:    Daripada Abu Hurairah RA, bahawa Rasulullah SAW bersabda:  لاَ يَقُولَنَّ أَحَدُكُمْ: اللَّهُمَّ اغْفِرْ لِي إِنْ شِئْتَ، اللَّهُمَّ ارْحَمْنِي إِنْ شِئْتَ، لِيَعْزِمِ المَسْأَلَةَ، فَإِنَّهُ لاَ مُكْرِهَ لَهُ Maksudnya: “Janganlah seseorang kamu berkata: Ya Allah Ya Tuhan kami, ampunilah aku sekiranya Engkau mahu, Ya Allah Ya Tuhan kami, kasihanilah aku sekiranya Engkau mahu. Akan tetapi hendaklah dia berusaha bersungguh-sungguh dalam meminta kerana sesungguhnya Allah sama sekali tidak ada yang memaksa.” [Riwayat al-Bukhari (6339) dan Muslim (2679)]   Hadith ini jelas menunjukkan kepada kita larangan berdoa dalam keadaan tidak yakin. Imam Ibn Abd al-Bar menyatakan tidak dibenarkan seseorang itu berdoa dengan lafaz tersebut dalam memohon kepada Allah berkaitan hal agama dan dunia dan itu termasuk di dalam ucapan yang mustahil. Adapun Imam al-Nawawi menyatakan hukum bagi orang yang berdoa sedemikian adalah makruh tanzih. Selain itu, hadith ini juga menunjukkan bahawa seseorang itu perlu bersungguh-sungguh dalam berdoa serta dalam masa yang sama mengharapkan agar Allah SWT menerima doanya dan janganlah ada rasa putus asa dengan rahmat Allah kerana dia sedang berdoa dengan Yang Maha Pemurah sebagaimana yang dikatakan oleh Imam Ibn Batthal. [Lihat: Fath al-Bari, 11/140]   Penutup Kesimpulannya, seseorang itu perlu ada kesungguhan dalam berdoa kepada Allah SWT. Di samping itu, sifat yakin bahawa Allah SWT akan menjawab segala doa yang telah kita panjatkan kepada-Nya cuma cara Allah SWT menerima doanya adalah dengan pelbagai cara sebagaimana yang telah kami jelaskan dalam artikel sebelum daripada ini. Ini kerana, keyakinan amat perlu dalam berdoa kepada Allah SWT:    Daripada Abu Hurairah RA, bahawa Nabi SAW bersabda:  ادْعُوا اللَّهَ وَأَنْتُمْ مُوقِنُونَ بِالإِجَابَةِ Maksudnya: “Doalah kamu kepada Allah dan hendaklah kamu yakin bahawa Allah SWT akan memustajabkannya.” [Riwayat al-Tirmizi (3479)][Imam al-Nawawi menilai sanad hadith ini adalah dhaif]   Tambahan pula, sifat berbaik sangka dengan Allah SWT adalah amat penting dalam berdoa. Akhirnya, semoga Allah SWT menggolongkan kita daripada kalangan hamba-hamba-Nya yang doanya mustajab. Amin.   Wallahua’lam
FUNGSI BAHAGIAN SUMBER MAKLUMAT                         Mengurusetiakan mesyuarat dan aktiviti Jawatankuasa Pemikir Isu Islam Semasa Pejabat Mufti Wilayah Persekutuan. Menyelia ruangan Suara Pemikir di laman sesawang Pejabat Mufti Wilayah Persekutuan. Menguruskan penerbitan bahan-bahan cetak untuk mewujudkan keselarasan kefahaman Islam di kalangan umat Islam. Mengendalikan program-program penerangan berbentuk seminar, bengkel dan Majlis Penjelasan Fatwa untuk menyebarkan kefahaman Ahli Sunnah Wal Jamaah Mengumpul maklumat daripada pemantauan media sosial, media cetak dan elektronik termasuk saluran internet untuk kajian isu semasa. Menguruskan perolehan perpustakaan, dan penyelenggaraan bahan sumber maklumat sebagai bahan rujukan perpustakaan untuk kemudahan penyelidikan, peperiksaan kerajaan dan bacaan ilmiah kepada pegawai dan kakitangan. Mewujudkan perhubungan, kerjasama dan perkongsian maklumat dengan institusi-institusi fatwa dan institusi-institusi berkaitan hal ehwal Islam yang lain sama ada dalam atau luar negeri.
SOALAN 44 (29/06/2015 BERSAMAAN 12 RAMADAN 1436H)  Bolehkan puasa sunat pada hari Ahad sahaja?   JAWAPAN Para ulama berpendapat bahawa makruh berpuasa pada hari Ahad sahaja. Ini kerana orang Yahudi mengagungkan hari Sabtu, manakala orang Nasrani pula mengagungkan hari Ahad. Walau bagaimanapun, tidak makruh berpuasa pada hari Sabtu bersama-sama hari Ahad. Ini adalah kerana tidak ada sesiapa pun daripada dua golongan tersebut yang mengagungkan kedua-duanya sekali.
SOALAN Adakah sah haji seseorang yang menggunakan wang pampasan takaful?   JAWAPAN  Alhamdulillah, segala puji bagi Allah SWT dan selawat dan salam ke atas junjungan besar Nabi Muhammad SAW, ahli keluarga, para sahabat serta orang-orang yang mengikuti jejak langkah Nabi SAW. Sebagai seorang muslim, Allah SWT mewajibkan ke atas setiap hamba-hambanya untuk mencari rezeki daripada sumber yang halal dan baik serta sentiasa bersyukur dengan apa yang telah dikurniakan kepada mereka. Ini adalah berdasarkan kepada firman Allah SWT:   يَا أَيُّهَا الَّذِينَ آمَنُوا كُلُوا مِن طَيِّبَاتِ مَا رَزَقْنَاكُمْ وَاشْكُرُوا لِلَّـهِ Maksudnya: “Wahai orang-orang yang beriman! Makanlah dari benda-benda yang baik (yang halal) yang telah Kami berikan kepada kamu, dan bersyukurlah kepada Allah.” (Surah al-Baqarah: 172)   Takaful ialah pelan perlindungan berdasarkan prinsip syariah. Setiap pemegang polisi akan mencarum sejumlah wang ke dalam dana takaful dalam bentuk caruman penyertaan (tabarru’). Pemegang polisi akan menandatangani satu akad bagi membolehkan mereka menjadi peserta dengan bersetuju untuk saling membantu antara satu sama lain sekiranya salah seorang  peserta mengalami kerugian yang telah ditetapkan. Merujuk kepada persoalan di atas, wang yang diperolehi daripada syarikat takaful tersebut adalah hasil daripada kumpulan wang tabarru’ daripada peserta-peserta. Justeru, wang tabarru’ tersebut adalah dibolehkan dan halal untuk dipergunakan dalam kehidupan seharian termasuklah dalam isu kos perbelanjaan untuk pelaksanaan ibadah haji. Dalam kaedah fiqh ada dinyatakan:   الأَصْلُ فِي الأَشْيَاءِ الإبَاحَة حَتَّى يَدُلُّ الدَّلِيل عَلَى التَّحْرِيم Maksudnya: “Asal bagi sesuatu perkara itu adalah harus sehinggalah ada dalil yang menunjukkan kepada pengharaman”.   KESIMPULAN  Kami berpandangan bahawa, dibolehkan untuk menggunakan wang pampasan takaful dalam melaksanakan ibadah haji. Hal ini kerana wang pampasan takaful itu juga adalah termasuk daripada sumber yang halal. Justeru, penggunaanya di dalam melaksanakan ibadah haji turut dibolehkan. Kami juga ingin menasihati kepada yang di luar sana supaya sentiasa menggunakan setiap rezeki yang dikurniakan oleh Allah SWT di jalan yang baik. Gunalah dengan sebaik-sebaiknya dan janganlah membazir kerana Allah tidak menyukai orang yang membazir dengan setiap rezeki yang dikurniakan oleh-Nya. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.   Wallahua’lam
SOALAN Adakah ditaklifkan ibadah haji ke atas orang yang buta?   JAWAPAN  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Antara syarat wajib bagi seseorang itu dalam melaksanakan ibadah haji adalah berkemampuan (الإستطاعة). Oleh itu, jika syarat ini tidak dipenuhi oleh seorang mukallaf, maka tidak tertakliflah kefardhuan haji ke atas dirinya. Hal ini jelas berdasarkan firman Allah SWT:   لَا يُكَلِّفُ اللَّـهُ نَفْسًا إِلَّا وُسْعَهَا Maksudnya: “Allah tidak akan memberati seseorang melainkan apa yang terdaya olehnya.” (Surah al-Baqarah: 286) Ayat ini menyatakan bahawa Allah SWT tidak meletakkan sesuatu bebanan kepada hamba-hambanya dengan sesuatu perkara yang tidak mampu dikerjakan oleh hamba-hambanya, bahkan sifat kemurahan-Nya memberikan kemudahan kepada manusia dalam setiap perkara. Mereka diberikan bebanan yang mampu mereka kerjakan bahkan tidak sukar untuk mereka laksanakan. (Rujuk Tafsir al-Maraghi, 2/672-673) Merujuk kepada persoalan di atas, hukum seseorang yang buta dalam melaksanakan ibadah haji adalah tidak wajib. Hal ini kerana secara zahirnya, kita dapat melihat keterbatasan yang ada pada diri orang buta itu sendiri yang tidak mampu melaksanakan kerja-kerja haji tanpa bantuan orang lain. Justeru, dengan mengambilkira hal yang tersebut, maka gugurlah kefardhuan haji ke atas dirinya (orang buta). Meskipun begitu,  kewajipan menunaikan ibadah haji akan menjadi wajib ke atas dirinya (orang buta) apabila dia mampu untuk mengadakan pembimbing serta dia mampu untuk membayar perkhidmatan yang diberikan oleh pembimbing tersebut sepanjang melaksanakan ibadah haji. Hal ini kerana, walaupun orang buta itu dianggap tidak berkuasa ke atas diri sendiri, namun dia dianggap berkuasa dengan pertolongan orang lain. Maka, kefardhuan haji tetap tidak gugur ke atas dirinya.   KESIMPULAN Ibadah haji merupakan satu ibadah yang penting dalam agama Islam sehingga diletakkan sebagai salah satu rukun daripada rukun Islam yang lima. Justeru, kefardhuan haji itu adalah meliputi seluruh umat Islam selagimana memenuhi syarat-syarat yang telah dinyatakan. Bagi mereka yang buta, kefardhuan haji tidak jatuh ke atasnya disebabkan oleh ketidakmampuan mereka itu sendiri dalam melaksanakan kerja-kerja haji. Namun, hukum tersebut menjadi wajib ke atas diri mereka sekiranya mereka mampu untuk menyediakan seorang pembantu sepanjang melaksanakan kerja-kerja haji. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin. Wallahua’lam
Soalan: Assalamualaikum wbt,   Saya seorang wanita dan ingin menunaikan umrah sewaktu bulan Ramadhan. Isunya saya kerap mengalami keputihan faraj. Saya menanganinya dengan memakai tampon untuk mengelakkan ia keluar ketika solat. Saya bercadang untuk menggunakannya ketika tawaf dalam keadaan puasa. Soalan saya, adakah batal puasa jika saya memasang tampon sebelum menunaikan tawaf?   Jawapan: Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga baginda, para sahabat baginda serta orang-orang yang mengikuti jejak langkah baginda sehingga Hari Kiamat. Antara Perkara Yang Membatalkan Puasa Firman Allah Taala: وَكُلُوا وَاشْرَبُوا حَتَّىٰ يَتَبَيَّنَ لَكُمُ الْخَيْطُ الْأَبْيَضُ مِنَ الْخَيْطِ الْأَسْوَدِ مِنَ الْفَجْرِ ۖ ثُمَّ أَتِمُّوا الصِّيَامَ إِلَى اللَّيْلِ Maksudnya: “Dan makanlah serta minumlah sehingga nyata kepada kamu benang putih (cahaya siang) dari benang hitam kegelapan malam), iaitu waktu fajar. Kemudian sempurnakanlah puasa itu sehingga waktu malam (maghrib).” (Surah al-Baqarah, 2:187) Menjadi kewajipan bagi orang yang berpuasa Ramadhan untuk menahan diri daripada melakukan perkara-perkara yang membatalkan puasa setelah berniat puasa. Antaranya ialah tidak memasukkan dengan sengaja dan sukarela suatu ain ke dalam rongga badan melalui laluan badan yang terbuka termasuklah faraj. Justeru jika seseorang memasukkan sesuatu ke dalam batin faraj yakni bahagian faraj yang tidak zahir ketika seseorang wanita itu mencangkung dan bukan yang wajib dibasuh ketika istinja dan mandi wajib, maka batallah puasanya menurut mazhab al-Syafie. Ini jika dilakukan antara terbit fajar sadiq sehingga tenggelam matahari. Adapun jika berlaku sebelumnya dan dikeluarkan sesuatu itu selepas fajar maka tidak batal puasa. Berkata Syeikh Nawawi al-Bintani Rahimahullah: “Jika seseorang memasukkan ke dalam duburnya atau telinganya sejenis kayu dan berpagian dalam keadaan berpuasa. Kemudian dia mengeluarkan kayu itu selepas fajar maka hal itu tidak membatalkan puasa.” Rujuk Kasyifah al-Saja (462) Penggunaan Tampon  Kami sertakan di sini definisi tampon. Menurut Kamus Dewan Bahasa Edisi Keempat, tampon ditakrifkan sebagai “penyumbat daripada kain tiras, kapas, dan lain-lain yang dibubuh pada luka atau ke dalam rongga badan untuk menahan darah, menyerap kumuhan, dan lain-lain.”[1] Oleh itu, hukum memasang tampon di faraj ketika berpuasa adalah membatalkan puasa jika dimasukkan ke dalam rongga badan melalui saluran yang terbuka (faraj). Namun jika dilakukan sebelum terbit fajar dan dikeluarkan selepasnya, maka tidak membatalkan puasa kerana berlakunya kemasukan itu sebelum imsak dan bukan ketika puasa. Semoga Allah Taala memberikan kita kebaikan dan menerima amalan puasa kita. Wallahua’lam.   [1] http://prpm.dbp.gov.my/cari1?keyword=tampon
Soalan Salam, saya pernah kentut ketika mandi shower di siang hari pada bulan Ramadan tahun lalu dan saya merasakan ada air masuk melalui dubur. Kemusykilan saya adalah batal atau tidak puasa saya masa itu? Sebab saya dengar kawan-kawan cakap kentut ketika mandi di siang hari bulan Ramadan batal puasa sebab air tersedut ke dalam rongga dubur. Mohon penjelasan terima kasih. Ringkasan Jawapan Perbuatan kentut ketika mandi di siang hari pada bulan Ramadan dengan menggunakan shower atau gayung tidak membatalkan puasa walaupun ketika kentut itu dia terasa air masuk ke dalam rongga duburnya. Ini kerana perbuatan tersebut tidak dikategorikan perbuatan yang sengaja mendedahkan air masuk ke dalam rongga badan seperti berendam. Huraian Jawapan Ramadan merupakan suatu bulan istimewa yang Allah SWT jadikan bagi hamba-hamba-Nya untuk melakukan ibadah. Terdapat beberapa ibadah yang jika dilakukan dalam bulan Ramadan maka Allah SWT akan memberikan ganjaran yang berlipat ganda berbanding bulan-bulan lain. Maka disebabkan bulan Ramadan hanya  sebulan sahaja setiap tahun terkadang sebahagian umat Islam lupa terhadap perkara-perkara yang membatalkan puasa sehingga menyebabkan seseorang itu menjadi tertanya-tanya jika berlaku suatu keadaan kepadanya. Secara asasnya, perbuatan kentut ialah mengeluarkan sesuatu angin daripada saluran dubur. Tetapi, adakala apabila ia berlaku ketika sedang berendam dalam air maka berkemungkinan air akan tersedut sedikit masuk ke dalam dubur. Jika hal ini berlaku ia membatalkan puasa kerana secara adatnya perbuatan itu boleh menyebabkan masuknya air ke dalam rongga yang terbuka. Perkara ini dijelaskan oleh Imam Ibn Hajar al-Haitami, kata beliau: لَوْ عُرِفَ مِن عَادَتِهِ أَنَّهُ يَصِلُ الْمَاءَ مِنْهُ إِلَى جَوْفِهِ أوْ دِمَاغِهِ بِالانغِمَاسِ وَلاَ يُمْكِنُهُ التَّحَرُّزُ عَنْهُ أَنَّهُ يُحْرُمُ الانغِمَاسُ وَيَفْطِرُ قَطْعاً Maksudnya: Kalaulah seseorang mengetahui secara kebiasaanya bahawa jika dia berendam di dalam air akan menyebabkan air masuk ke dalam rongga terbuka atau otaknya maka haram berendam dan (perbuatan tersebut) membatalkan puasa menurut kesepakatan ulama Syafiʻiyyah.[1] Manakala perbuatan kentut ketika mandi di siang hari pada bulan Ramadan pula bukanlah suatu keadaan berendam di dalam air tetapi sekadar untuk bersuci dengan membasahi tubuh badan dengan air sama ada menggunakan shower atau gayung. Walaupun ketika kentut itu dia terasa air masuk ke dalam rongga duburnya maka tidak membatalkan kerana kebiasaannya kentut Ketika mandi tidak menyebabkan air masuk ke dalam lubang dubur. Berdasarkan kepada penelitian di atas, dapat disimpulkan bahawa kentut ketika mandi di siang hari pada bulan Ramadan dengan menggunakan shower atau gayung tidak membatalkan puasa walaupun ketika kentut itu dia terasa air masuk ke dalam rongga duburnya. Ini kerana perbuatan tersebut tidak dikategorikan perbuatan yang sengaja mendedahkan air masuk ke dalam rongga badan seperti berendam. Wallahuaʻlam.  [1] Ibn Hajar al-Haitami, Tuhfah al-Muhtaj fi Syarh al-Minhaj (Mesir: al-Maktabah al-Tijariyah, 1983), 3: 406.
Soalan: Apakah status kisah ini berkaitan mukjizat doa dan kelebihan mengucapkan perkataan “Ya al-Rahim.”?       Seorang wanita telah datang kepada Nabi Musa. Wanita itu berkata: “Doalah kepada Tuhanmu agar mengurniakan kepadaku seorang zuriat.” Lalu Nabi Musa meminta kepada Allah akan hal itu. Allah menjawab: “Wahai Musa! Aku telah menetapkannya sebagai seorang wanita yang mandul.” Nabi Musa menyampaikan hal itu kepada wanita tersebut. Selepas beberapa waktu berlalu, Nabi Musa mendapati wanita itu mengendong seorang anak kecil. Nabi Musa bertanya: “Siapakah anak yang bersama dengan kamu itu?.” Wanita itu menjawab: “Ini adalah anakku yang mana Allah telah mengurniakannya kepadaku.” Kemudian Nabi Musa bertanya kepada Allah: “Bukankah Engkau telah tetapkan wanita itu sebagai seorang yang mandul?.” Allah menjawab: “Wahai Musa! setiap kali kutentukan dia adalah seorang yang mandul, dia akan berkata (berdoa): “Wahai al-Rahim (Yang Maha Penyayang)! Setiap kali Kamu tetapkan kepadaku sebagai seorang yang mandul, Wahai Zat Yang Maha Penyayang. Dengan itu, kasih sayang-Ku melebihi daripada ketentuan-Ku.”   Jawapan: Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Kita sebagai seorang yang beriman perlulah sentiasa berdoa kepada Allah SWT kerana insan ini sifatnya lemah dan sentiasa mengharapkan kepada sang Penciptanya dalam setiap keadaan dan masa. Justeru itu, banyak doa-doa yang diajar oleh Rasulullah SAW kepada kita untuk digunakan dalam kehidupan seharian kita. Allah SWT juga menyeru kita agar sentiasa berdoa kepada-Nya melalui firman-Nya:   وَقَالَ رَبُّكُمُ ادْعُونِي أَسْتَجِبْ لَكُمْ al-Ghafir:60 Maksudnya: “Dan Tuhan kamu berfirman: "Berdoalah kamu kepada-Ku, nescaya Aku perkenankan doa permohonan kamu.”   Imam Ibn ‘Asyur di dalam tafsirnya mengatakan bahawa pada ayat ini adalah dalil bahawa Allah SWT menuntut hamba-Nya untuk berdoa kepada-Nya berkaitan hajat-hajatnya serta ia menjadi dalil akan pensyariatannya dan perkara ini tidak mempunyai khilaf di antara orang islam. [Lihat: Tafsir Ibn ‘Asyur, 183/24] Berdasarkan kepada kisah di atas, kami sama sekali tidak menemui asalnya dan begitu juga kami tidak mendapatkan kisah ini daripada kitab-kitab yang muktabar. Justeru itu, kami cenderung kepada ketidaksahihan kisah ini dan kita tidak boleh sama sekali menisbahkannya kepada Nabi Musa AS.   Penutup Kesimpulannya, kisah tersebut adalah tidak sahih kerana tidak diketahui sumbernya. Tambahan pula, doa merupakan senjata buat orang beriman dan doa sememangnya boleh mengubah taqdir sebagaimana yang disebutkan di dalam hadith. Akhirnya, semoga Allah SWT menggolongkan kita daripada kalangan hamba-hamba-Nya yang doanya dimustajabkan. Amin.   Wallahu’alam
BUHUTH UNIT'S FUNCTION                         Menjalankan penyelidikan dan menyediakan bahan untuk kertas kerja cadangan fatwa. Mengkaji dan mentahqiq kitab-kitab turath dan muktabar berkaitan hukum dan fatwa. Meneliti dan menyediakan jawapan terhadap tuduhan-tuduhan dan tulisan orientalis/musuh Islam. Menjalankan kajian ke atas fatwa dan manuskrip serta meneliti kesesuaiannya mengikut keadaan semasa dan masalah umat Islam. Memberi khidmat nasihat tentang kemusykilan agama kepada masyarakat.
Soalan: Adakah kita wajib berkumur dan memasukkan air ke dalam hidung ketika mandi junub? Ringkasan Jawapan: Menurut mazhab Syafie, berkumur dan memasukkan air ke dalam hidung tidak diwajibkan ketika mandi junub. Hal ini kerana bahagian dalam mulut dan hidung tidak termasuk anggota zahir yang wajib diratakan air ketika mandi junub. Huraian Jawapan: Para ulama telah menjelaskan bahawa fardu bagi mandi wajib ada dua perkara sahaja iaitu niat mandi wajib dan meratakan air ke seluruh badan. Hal ini seperti yang dijelaskan oleh Imam al-Nawawi: وأقله نية رفع جنابة أو استباحة مفتقر إليه أو أداء فرض الغسل مقرونة بأول فرض وتعميم شعره وبشره. Maksudnya: Sekurang-kurang (mandi wajib) ialah niat mengangkat hadas atau bagi memboleh ibadah yang memerlukan kepadanya atau bagi melaksanakan fardu mandi wajib yang dilakukan bersamaan dengan basuhan pertama anggota yang wajib dan meratakan air ke seluruh bulu dan badan.[1] Namun meratakan air ke seluruh bulu dan tubuh badan itu terkecuali pada beberapa tempat, seperti bahagian dalam hidung, bulu yang tumbuh padanya dan bahagian dalam mulut.[2] Oleh kerana itu menurut mazhab Syafie, berkumur dan memasukkan air ke dalam hidung tidak diwajibkan ketika mandi junub. Imam al-Khatib al-Syirbini berkata: (وَلَا تَجِبُ) فِي الْغُسْلِ (مَضْمَضَةٌ وَ) لَا (اسْتِنْشَاقٌ) بَلْ يُسَنُّ كَمَا فِي الْوُضُوءِ وَغُسْلِ الْمَيِّتِ Maksudnya: Tidak diwajibkan berkumur dan memasukkan air ke dalam hidung (istinsyaq) ketika mandi junub, bahkan ia hanya sunat, seperti ketika wuduk dan mandi jenazah.[3] Hal ini kerana bahagian dalam mulut dan hidung bukan bahagian yang wajib diratakan air, seperti yang dijelaskan oleh Syeikh Sulayman al-Bujairami: قَوْلُهُ (لَا تَجِبُ مَضْمَضَةٌ إلَخْ) أَيْ لِأَنَّ مَحَلَّهُمَا لَيْسَ مِنْ الظَّاهِرِ وَإِنْ انْكَشَفَ بَاطِنُ الْفَمِ وَالْأَنْفِ بِقَطْعِ سَاتِرِهِمَا Maksudnya: Kata Syeikh Zakariyya al-Ansari “tidak wajib berkumur dan istinsyaq ketika mandi wajib” kerana kedua-dua anggota perbuatan itu bukan termasuk bahagian badan yang zahir, meskipun bahagian dalam mulut dan hidung itu terbuka disebabkan organ penutupnya terputus.[4] Wallahu a‘lam.  Rujukan:  [1] Rujuk Minhaj al-Talibin, hlm. 14 [2] Rujuk juga Fath al-Rahman bi Syarh Zubad ibn Ruslan, hlm. 205 أنه لا يجب غسل باطن العين والفم والأنف، ولا شعر نبت فيها [3] Mughni al-Muhtaj 1/219 [4] Hasyiyah al-Bujairami ‘ala Syarh Manhaj al-Tullab, 1/94
FUNGSI BAHAGIAN KHIDMAT SOKONGAN                       Unit Pentadbiran  Menyediakan perkhidmatan berkaitan pengurusan pejabat serta fasiliti yang selamat dan kondusif untuk warga jabatan. Melaksanakan urusan perolehan kerajaan berdasarkan peraturan yang berkuat kuasa. Memastikan aset dan inventori jabatan dikendalikan secara cekap, sistematik dan optimum bagi keperluan pegawai. Mengendalikan urusan perkhidmatan, latihan dan pembangunan kerjaya pegawai. Merancang dan melaksanakan urusan berkaitan perjawatan dan pembangunan organisasi. Melaksana dan memantau urusan rekod, fail dan dokumentasi jabatan. Mengurusetiakan mesyuarat-mesyuarat utama jabatan berkaitan pengurusan. Menyelaras fungsi integriti jabatan dan bertindak sebagai Urus setia Lembaga Tatatertib. Melaksanakan tugas-tugas berkaitan komunikasi korporat dan khidmat pelanggan termasuk pengurusan aduan.  Unit Kewangan  Merancang permohonan dan agihan bajet jabatan bagi peruntukan mengurus dan akaun amanah. Melaksanakan urusan pembayaran perolehan jabatan dan tuntutan berdasarkan peraturan yang berkuat kuasa. Menguruskan pembayaran emolumen warga jabatan. Memantau prestasi kewangan jabatan serta menyediakan laporan kewangan yang berkaitan.  Unit ICT  Merancang dan menetapkan keperluan ICT jabatan berdasarkan keperluan semasa jabatan. Menyedia serta memantau infrastruktur ICT termasuk rangkaian dan keselamatan rangkaian. Melaksanakan pembangunan sistem dan aplikasi yang berkaitan bagi meningkatkan keberkesanan perkhidmatan jabatan. Menyediakan perkhidmatan sokongan teknikal berkaitan ICT kepada warga jabatan.
Wilayah Persekutuan Kuala Lumpur, PutrajayaWilayah Persekutuan Labuan     TAHUN MUAT TURUN   2023  Muat Turun   2022  Muat Turun   2021   Muat Turun   2020   Muat Turun   2019   Muat Turun   2018   Muat Turun           TAHUN MUAT TURUN   2023   Muat Turun   2021   Muat Turun   2020   Muat Turun   2019   Muat Turun   2018   Muat Turun
e-Participation Policy aimed to initiate the culture and practice of e-participation in order to improve transparency and public participation in enhancing the Office of the Mufti, Federal Territories Malaysia service quality . Office of the Mufti, Federal Territories Malaysia always recognise public involvement to enable the agency to explore wider perspective, information resources and potential solutions to improve the result and services. It also provides the basis for a productive relationship, dialogue and better consultation, and orderly governance. The objective of e-Participation is to involve citizens in development policy and decision making process through the use of information and communication technologies. Therefore, Office of the Mufti, Federal Territories Malaysia welcomes the participation by the terms and conditions of participation that have been set as follows:  Any statements that incite racial, religion and politics are strictly prohibited. Do not degrading, personal attacks and making statements that could offend other participants. Control your statement, avoid removing the offensive language and parochialism. Do not encouraged to chat or send sentences to avoid from the main subject. Topics and links to pornographic websites are PROHIBITED. Make sure the statement / topic not violate 'COPYRIGHT LAW', 'TRADEMARK', 'PATENT' and others. DO NOT use the e-participation column as a place to do any contests, pyramid schemes, quick rich scheme, internet money skimmed, chain letters, junk e-mail, either commercially or otherwise. Not allowed to upload files that contain computer viruses such as "Trojan horses", "worms", "time bombs", "cancel boots" or whatever softwares or programs that may damage the operation of a another user's computer. The administrator of the e-participation should not endorse, support, represent or guarantee the truthfulness, accuracy or reliability of any statement / topic made on e-participation column in any situation. The individual should understand that any risks related to the reliability of items in the column are borne by the individual. The administrator of the e-participation column entitled to amend and delete any statement / topic at any time without informing the author of the statement / topic. The administrator of e-participation column reserves the right to amend the Policies and Guidelines on e-participation at any time without prior announcement / notice. As a participant or any statement released in e-Participation column, you are subjected to the terms and conditions of the Guidelines on e-Participation.
SOALAN Assalamualaikum. Saya ingin bertanya mengenai hingus kucing. Kucing perliharaan saya sakit dan sering bersin merata. Adakah hingus kucing najis? Jika ia najis adakah saya perlu basuh pakaian dan jiruskan air mutlak ke tempat yang terkena hingus atau boleh sekadar lap dengan kain?  Mohon pencerahan SS Mufti. Terima kasih Ringkasan  Cecair hingus haiwan yang diyakini bukan keluar daripada perut dihukumkan suci mengikut hukum  kategori haiwan.  Sekiranya haiwan tersebut suci, maka cecair hingus tersebut dihukumkan suci. Justeru itu, peluh, air liur dan hingus kucing adalah suci. Huraian Jawapan: Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari kiamat Status cecair   yang keluar daripada haiwan yang suci adalah suci melainkan diyakini ia keluar daripada perut. Penyataan ini dijelaskan oleh Imam al al-Nawawi: فرع في المنفصل عن باطن الحيوان هو قسمان أحدهما ليس له اجتماع واستحالة في الباطن وإنما يرشح رشحا والثاني يستحيل ويجتمع في الباطن ثم يخرج فالأول كاللعاب والدمع والعرق والمخاط فله حكم الحيوان المترشح منه إن كان نجسا فنجس وإلا فطاهر والثاني كالدم والبول والعذرة والروث والقيء وهذه كلها نجسة من جميع الحيوانات مأكول اللحم وغيره “ Cecair yang terpisah daripada bahagian dalaman haiwan terbahagi kepada dua. Pertama, cecair yang tidak mengalami proses pengumpulan dan perubahan di dalam perut. Cecair tersebut hanya sekadar meresap keluar sahaja. Kedua, cecair yang mengalami proses pengumpulan dan perubahan di dalam perut kemudiannya cecair tersebut keluar. Contoh cecair jenis pertama ialah air liur, air mata, peluh dan hingus, maka hukum dari cecair jenis ini berdasarkan kepada hukum haiwan yang mengeluarkan cecair tersebut. Jika haiwan tersebut dihukumkan najis, maka cecair tersebut najis. Sebaliknya, jika keluar daripada haiwan yang suci, maka cecairnya juga dihukumkan suci. Contoh cecair jenis kedua ialah darah, kencing, tahi dan muntah. Kesemuanya (cecair jenis kedua) dihukumkan sebagai najis tidak kira sama ada ia keluar daripada haiwan yang boleh dimakan atau tidak” (Rujuk Raudhah al-Tolibin, 1/16).[1]   Penutup Kesimpulannya, berdasarkan pandangan fuqaha mazhab syafie yang dikemukakan, hingus haiwan yang diyakini  bukan terhasil  daripada proses pengumpulan dan perubahan di dalam perut adalah suci mengikut hukum haiwan yang suci. Justeru itu, air liur, peluh dan hingus  kucing  dihukumkan suci kerana kucing adalah haiwan suci.   [1] Al-Nawawi, Muḥyī al-Dīn Yahyā bin Sharf (1991), Raudhah al-Tolibin, Wa Umdatun Muftin, Beirut: Maktabah Islami. Jld. 1 p: 15
SOALAN 14 (22/06/2015 BERSAMAAN 05 RAMADAN 1436H)  Apakah yang perlu dilakukan oleh pesakit buah pinggang sekiranya dinasihatkan oleh doktor untuk berbuka puasa?   JAWAPAN Orang yang sakit buah pinggang, yang dinasihatkan berbuka oleh pakar boleh berbuka dan tidak perlu qadha’, sebaliknya diberi makan kepada orang miskin setiap hari yang ditinggalkan dengan secupak (lebih kurang 650g), tetapi jika sekiranya penyakitnya hilang atau sembuh, maka hendaklah diqhada’kannya, seperti fatwa Ibn Jabrin. Ini kerana penyakit seperti ini amat sukar untuk sembuh.
Soalan: Assalamualaikum ustaz. Saya ingin menanyakan satu soalan. Bulan puasa tahun lepas saya dalam pantang bersalin. Jadinya sebulan puasa saya tidak berpuasa. Sekarang pun masih menyusukan anak. Usia anak 11 bulan. Saya ingin bertanya, perlukah saya: 1) Qada' puasa sahaja atau 2) Qada' puasa dan bayar fidyah atau 3) Tidak perlu puasa tetapi bayar fidyah sahaja Saya masih menyusukan anak sekarang. Yang mana satu yang perlu saya ikut nya sebab banyak sangat mazhab yang saya dengar. Saya tidak tahu mana yang patut ikot. Terima kasih ustaz Jawapan: Waalaikumussalam wbt, Alhamdulillah, segala puji bagi Allah SWT, selawat dan salam kepada Junjungan Besar, Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Pertama sekali kita perlu jelas tentang maksud ‘pantang’ secara adat dan syariat. Dalam adat Melayu pantang selepas bersalin memiliki beberapa tempoh yang masyhur antaranya 44 hari dan 100 hari. Manakala menurut syariat, berpantang ini boleh dikaitkan dengan hukum keluarnya darah nifas. Hukum nifas, adalah seperti hukum haid pada perkara-perkara yang haram dilakukan yakni solat, puasa, membaca mushab al-Quran, menyentuh dan membawanya, menetap di dalam masjid, bertawaf dan berjima’, bermesraan suami dan isteri di antara pusat dan lutut. Tempoh kebiasaan nifas adalah 40 hari, manakala maksimumnya pula adalah 60 hari.  Menurut Imam al-Syarbini al-Khatib (w.977H) di dalam al-Iqna’ (ms.143-144), orang perempuan yang bernifas haram menunaikan ibadah puasa Ramadhan. Jika dia berpuasa juga maka puasanya tidak sah dan wajib diqadha. Ini berbeza dengan solat fardu yang tidak perlu diganti. Perkara ini berdasarkan hadis Muslim riwayat Aisyah R.Anha bahawa kaum wanita diperintahkan  untuk mengqadhakan puasa Ramadhan yang ditinggal akibat haid – dan juga nifas - tetapi tidak bagi solat fardu. Pada asalnya hukum wanita yang menangguh qadha puasanya sehingga masuk ke Ramadhan tahun seterusnya adalah haram dan wajib ke atasnya untuk qadha puasa dan membayar satu mud (secupak makanan ruji seperti beras dalam zakat fitrah) bagi setiap puasa yang ditinggalkan dan tidak sempat diganti sebelum tiba Ramadhan bagi tahun yang baru. Namun begitu pengecualian diberikan jika penangguhan itu bersebabkan uzur syarie. Rujuk al-Iqna` (ms. 352). Berkata Syeikh Muhammad al-Zuhaili di dalam al-Muʿtamad (2/200) : “Jika seseorang wanita itu melewatkan qadha’ puasanya kerana uzur seperti berterusan sakit, menyusukan anak, hamil dan musafir, sehingga masuk ke Ramdhan yang baru, maka tidak wajib fidyah kerana kelewatan ini dan wajib qadha’ sahaja.” Justeru, dalam kes puan yang bertanya:  Puan hendaklah menggantikan puasa yang ditinggalkan semasa nifas dahulu. Jika puan melewatkan puasa sehingga masuk ke Ramadhan yang baharu, maka hendaklah puan ganti puasa, dan membayar fidyah bagi setiap hari puasa yang ditinggalkan. Jika puan meninggalkan ganti puasa atas sebab keuzuran seperti masih menyusu anak, lalu masuk ke Ramadhan yang baharu, maka puan tidak perlu membayar fidyah tetapi tetap perlu menggantikan puasa.  Semoga Allah Taala mengurniakan kekuatan dan ilmu dalam beramal. Wallahua’lam.
Bil Tajuk Muat Turun   1 Akta 505 - Akta Pentadbiran Undang-Undang Islam (Wilayah-Wilayah Persekutuan) 1993   Muat Turun    2 Pekeliling Perkhidmatan (JPA)   Klik Pautan   3 Pekeliling Perbendaharaan (Kementerian Kewangan Malaysia)   Klik Pautan   4 Pekeliling MAMPU   Klik Pautan
Soalan: Apakah terdapat petunjuk daripada Nabi SAW apabila diberi salam ketika sedang solat?   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Hukum mengucapkan salam adalah sunnah yang amat digalakkkan (سنة مستحبة) dan amat dituntut oleh Rasulullah SAW. Ini kerana, di sana terdapat perintah atau arahan daripada Nabi SAW agar kita menyebarkan serta mengucapkan salam kepada orang lain. Namun, perintah tersebut bukanlah bersifat wajib tetapi ia hanyalah sunnah yang amat digalakkan. Ini adalah pendapat yang masyhur dalam kalangan para ulama. Adapun hukum menjawab salam adalah wajib, berdasarkan firman Allah SWT:   وَإِذَا حُيِّيتُم بِتَحِيَّةٍ فَحَيُّوا بِأَحْسَنَ مِنْهَا أَوْ رُدُّوهَا al-Nisa’: 86 Maksudnya: “Dan apabila kamu diberikan penghormatan dengan sesuatu ucapan hormat (seperti memberi salam), maka balaslah penghormatan itu dengan yang lebih baik daripadanya, atau balaslah dia (dengan cara yang sama).”   Berdasarkan soalan di atas, terdapat sebuah hadith yang diriwayatkan oleh Imam al-Tirmizi di dalam kitabnya iaitu daripada Bilal RA apabila Ibn Umar R.anhuma bertanya kepadanya:   كَيْفَ كَانَ النَّبِيُّ صَلَّى اللَّهُ عَلَيْهِ وَسَلَّمَ يَرُدُّ عَلَيْهِمْ حِينَ كَانُوا يُسَلِّمُونَ عَلَيْهِ وَهُوَ فِي الصَّلَاةِ؟ قَالَ: كَانَ يُشِيرُ بِيَدِهِ Maksudnya: “Bagaimanakah Nabi SAW menjawab salam sekiranya Baginda SAW diberi salam dalam keadaan sedang mendirikan solat?. Bilal menjawab: Baginda SAW mengisyaratkan dengan tangannya.” [Riwayat al-Tirmizi (368)][Imam al-Tirmizi menilai hadith ini sebagai hasan sahih][Syeikh Syu’aib al-Arna’outh menilai hadith ini adalah sahih]   Syeikh al-Mubarakfuri ketika mensyarahkan hadith ini menyatakan bahawa Baginda SAW pernah mengisyaratkan dengan jarinya berdasarkan kepada riwayat yang lain daripada Suhaib dan tidak ada percanggahan dengan hadith ini bahawa Baginda SAW mengisyaratkan dengan tangannya. Ini kerana, ia boleh difahami bahawa kadang-kadang Rasulullah SAW mengisyaratkan dengan jarinya dan kadang-kadang dengan tangannya. Selain itu, ia juga boleh difahami bahawa yang dimaksudkan dengan tangan adalah jari kerana perkara yang muqayyid itu termasuk di dalam perkara yang mutlak sepertimana yang dinyatakan oleh al-Syaukani. [Lihat: Tuhfah al-Ahwazi, 2/305] Di dalam mazhab al-Syafie, tidak dibenarkan menjawab salam dengan lafaz di dalam solat dan tidak wajib ke atasnya untuk menjawabnya, bahkan hukumnya adalah sunat pada waktu itu menjawabnya dengan isyarat atau dia boleh menjawabnya selepas daripada salam secara lafaz. [Lihat: al-Majmu’, 4/104]   Penutup Kesimpulannya, cara menjawab salam bagi orang yang diberi salam adalah dengan memberi isyarat kepadanya atau boleh menjawabnya selepasa daripada selesai mendirikan solat. Akhirnya, semoga Allah SWT memberi kita kekuatan dalam mengamalkan sunnah Nabi SAW serta memelihara kita daripada sifat-sifat yang dikeji oleh Allah SWT dan juga Rasulullah SAW. Amin.   Wallahua’lam
Soalan: Benarkah hadith yang mengatakan bahawa orang yang tidak bangun untuk solat Subuh adalah disebabkan telah dikencing oleh syaitan?   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Menunaikan solat termasuk di dalam salah satu daripada rukun Islam. Selain itu, solat merupakan perkara yang pertama akan dihisab di akhirat kelak sebagaimana yang dikhabarkan oleh Rasulullah SAW. Di samping itu, solat diibaratkan seperti tiang bagi agama sepertimana yang diriwayatkan oleh Mu’az bin Jabal RA, bahawa Nabi SAW bersabda:   رَأْسُ الأَمْرِ الإِسْلَامُ، وَعَمُودُهُ الصَّلَاةُ، وَذِرْوَةُ سَنَامِهِ الجِهَادُ Maksudnya: “Pokok segala urusan adalah Islam, tiangnya adalah solat dan ke muncaknya adalah berjihad.” [Riwayat al-Tirmizi (2616)][Imam al-Tirmizi menilai hadith ini sebagai hasan sahih]   Berdasarkan kepada soalan di atas, sememangnya terdapat di dalam hadith yang sahih bahawa orang yang tidur dan tidak bangun untuk menunaikan solat Subuh adalah disebabkan telah dikencing oleh syaitan. Hadith tersebut diriwayatkan oleh Abdullah bin Mas’ud RA berkata:    Diceritakan kepada Rasulullah SAW terdapat seorang lelaki yang telah tidur sehingga berlalu waktu Subuh, lalu Rasulullah SAW bersabda:  ذَاكَ رَجُلٌ بَالَ الشَّيْطَانُ فِي أُذُنَيْهِ، أَوْ قَالَ: فِي أُذُنِهِ Maksudnya: “Lelaki itu telah dikencing oleh syaitan di kedua telinganya.” Atau Baginda SAW bersabda: “Di telinganya.” [Riwayat al-Bukhari (3270) dan Muslim (774)]   Imam al-Bukhari meletakkan hadith ini di dalam bab orang yang tidur dan tidak mengerjakan solat disebabkan telah kencing oleh syaitan di telinganya. Hadith ini menunjukkan kinayah bahawa syaitan telah menutup telinga orang yang tidur daripada solat (tidak mengerjakannya) sehingga dia tidak mendengar seruan azan dan dikatakan juga bahawa maknanya adalah syaitan telah memenuhkan telinganya dengan perkara-perkara batil maka terhijab telinganya daripada mendengar seruan azan. [Lihat: Fath al-Bari, 3/28] Tambahan pula, hadith ini mengisyaratkan bahawa dirinya telah dikuasai oleh syaitan dan syaitan juga telah berpaut pada saraf otaknya sepanjang malam serta diperkecilkan oleh syaitan. [Lihat: al-Minhaj, 6/64]   Penutup Kesimpulannya, memang terdapat hadith yang sahih menceritakan bahawa orang yang tidur pada waktu malam dengan tidak bangun untuk menunaikan solat Subuh, maka dia telah dikuasai atau dikencing oleh syaitan. Akhirnya, semoga Allah SWT menjadikan kita dalam kalangan hamba-hamba-Nya yang sentiasa menunaikan solat di awal waktu serta berjaya di dunia dan akhirat. Amin.   Wallahua’lam
SOALAN Adakah dibolehkan bagi kanak-kanak yang belum mumayyiz untuk mengutip anak batu atau walinya yang perlu mengutip baginya? JAWAPAN  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Dalam melaksanakan ibadah haji, terdapat rukun-rukun dan wajib-wajib haji yang harus disempurnakan bagi setiap jemaah haji. Namun begitu, terdapat juga jemaah haji yang dikira tidak mampu untuk melaksanakan kerja-kerja haji tersebut yang merangkumi golongan kanak-kanak dan wanita yang hamil. Walaubagaimanapun, kerja-kerja haji haruslah dilaksanakan dengan sempurna oleh sesiapa sekalipun. Ini berdasarkan firman Allah SWT:   وَأَتِمُّوا الْحَجَّ وَالْعُمْرَةَ لِلَّـهِ Maksudnya: “Dan sempurnakanlah ibadah Haji dan Umrah kerana Allah.” (Surah al-Baqarah: 196) Menurut Syeikh al-Maraghi dalam tafsirnya menerangkan bahawa ayat ini menyuruh setiap para jemaah haji dan umrah untuk mengerjakan ibadah tersebut dengan sempurna dan lengkap secara lahiriah (luaran). Ia dilakukan dengan menunaikan syariat dan rukun menurut yang sepatutnya. Sementara secara batiniah (dalaman) pula, ia dilaksanakan dengan penuh ketakwaan dan keikhlasan kepada Allah SWT. (Rujuk Tafsir al-Maraghi, 1/393) Merujuk kepada persoalan di atas, dibolehkan bagi kanak-kanak yang belum mumayyiz untuk mengutip batu-batu kecil dan melontarnya dengan kudratnya sendiri (tanpa bantuan orang lain). Namun begitu, jika dilihat secara praktikal pada hari ini, suasana melontar ketika musim haji yang penuh sesak adalah berbahaya serta tidak memungkinkan untuk kanak-kanak tersebut dalam menyelesaikan kerja-kerja haji tersebut. Oleh yang demikian, seelok-eloknya pihak walilah yang perlu memungut dan memberikan kepada kanak-kanak tersebut untuk melakukan lontaran ataupun pihak wali itu sendiri yang mewakili kanak-kanak tersebut dalam melakukan lontaran. KESIMPULAN Dalam isu ini, kami berpandangan bagi mereka yang membawa kanak-kanak kecil dalam melaksanakan ibadah haji, sebaik-baiknya merekalah yang seharusnya mewakili kanak-kanak tersebut dalam membuat kerja-kerja haji. Ini kerana, kudrat dan kekuatan yang ada pada kanak-kanak yang belum mumayyiz adalah tidak sesuai dan tidak mencukupi dalam melaksanakan ibadah tersebut. Justeru, kepekaan kepada isu ini bagi pihak ibu bapa haruslah ditingkatkan bagi mereka yang berkenaan. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin. Wallahua’lam